৩২ নম্বর ধানমন্ডি কাণ্ডে নয়াদিল্লিকে পাল্টা তোপ বাংলাদেশের

ওয়েব ডেস্ক: ধানমন্ডিতে (Dhanmondi Incident) বঙ্গবন্ধু শেখ মুজিবুর রহমানের বাড়ির ভাঙার ঘটনায় ভারতের বিদেশ মন্ত্রকের (Foreign Ministry Of India) দেওয়া বিবৃতিকে ‘অনাকাঙ্ক্ষিত ও অনভিপ্রেত’ বলে মন্তব্য করল বাংলাদেশ (Bangladesh)। রবিবার এই বিষয়ে বাংলাদেশের বিদেশ মন্ত্রকের মুখপাত্র রফিকুল আলম বলেন, “বাংলাদেশ অন্য দেশের অভ্যন্তরীণ বিষয়ে বিবৃতি দেয় না। আমরাও অন্যান্য দেশের কাছ থেকে একই প্রত্যাশা করি।”

গত ৭ ফেব্রুয়ারি ধানমন্ডির ৩২ নম্বর সড়কে অবস্থিত বঙ্গবন্ধুর ঐতিহাসিক বাড়ির একটি অংশ ভাঙার পর ভারত সরকারের তরফ থেকে এই ঘটনাকে ‘দুর্ভাগ্যজনক’ বলে উল্লেখ করা হয়। ভারতের বিদেশ মন্ত্রকের মুখপাত্র রণধীর জয়সওয়াল বলেন, “বঙ্গবন্ধুর বাড়িটি বাংলাদেশের স্বাধীনতা সংগ্রামের ঐতিহ্য বহন করে। এটি ভাঙার ঘটনা অত্যন্ত দুর্ভাগ্যজনক। যাঁরা বাংলাদেশের মুক্তিযুদ্ধের তাৎপর্য বোঝেন, তাঁরা এই বাড়ির ঐতিহ্য এবং গুরুত্ব সম্পর্কে সচেতন। এই ধ্বংসযজ্ঞের কঠোর সমালোচনা করা উচিত।”

আরও পড়ুন: এবার অশান্ত গাজীপুর, বাংলাদেশে শুরু ‘অপারেশন ডেভিল হান্ট’

ভারতের এই বিবৃতির জবাবে বাংলাদেশের বিদেশ মন্ত্রকের মুখপাত্র রফিকুল আলম বলেন, “নয়াদিল্লির বিবৃতি আমাদের দৃষ্টিগোচর হয়েছে। এটি অনাকাঙ্ক্ষিত এবং অনভিপ্রেত। আমরা প্রতিবেশী দেশেও বিভিন্ন অনাকাঙ্ক্ষিত পরিস্থিতি দেখেছি, কিন্তু বাংলাদেশ কখনোই অন্য দেশের অভ্যন্তরীণ বিষয়ে মন্তব্য করে না।”

প্রসঙ্গত, গত বুধবার রাতে হাসিনার একটি পূর্বনির্ধারিত ভার্চুয়াল ভাষণের আগে বিক্ষোভকারীরা ধানমন্ডি ৩২ নম্বরে বঙ্গবন্ধুর ঐতিহাসিক বাড়িতে হামলা চালায় এবং বাড়ির একাংশ ভেঙে ফেলে। একইসঙ্গে ভাঙচুর করা হয় হাসিনার ধানমন্ডির বাসভবন সুধা সদন। আওয়ামী লীগের পক্ষ থেকে এই ঘটনার তীব্র নিন্দা জানানো হয়। দলের নেতারা দাবি করেন, এটি “একটি পরিকল্পিত হামলা। এর উদ্দেশ্য ছিল বাংলাদেশের মুক্তিযুদ্ধের ইতিহাস মুছে ফেলা”।